CELEX: 52017PC0774
Language: el
Date: 2017-12-18
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) 2016/1139 όσον αφορά το εύρος τιμών θνησιμότητας λόγω αλιείας και τα επίπεδα διαφύλαξης για ορισμένα αποθέματα ρέγγας στη Βαλτική Θάλασσα

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.12.2017
            COM(2017) 774 final
            2017/0348(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) 2016/1139 όσον αφορά το εύρος τιμών θνησιμότητας λόγω αλιείας και τα επίπεδα διαφύλαξης για ορισμένα αποθέματα ρέγγας στη Βαλτική Θάλασσα
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Ένας από τους κύριους στόχους της μεταρρύθμισης της Κοινής Αλιευτικής Πολιτικής (ΚΑΠ)
                  1
                είναι να επιτύχει τον ρυθμό εκμετάλλευσης της μέγιστης βιώσιμης απόδοσης (ΜΒΑ) για όλα τα αποθέματα, με στόχο την αποκατάσταση και διατήρηση των πληθυσμών των αποθεμάτων ιχθύων σε βιώσιμα επίπεδα, δηλ. πάνω από τα επίπεδα βιομάζας που μπορούν να παραγάγουν τη μέγιστη βιώσιμη απόδοση (ΜΒΑ). Η βιώσιμη εκμετάλλευση των θαλάσσιων βιολογικών πόρων μπορεί να επιτευχθεί αποτελεσματικότερα μέσω μιας πολυετούς προσέγγισης για τη διαχείριση της αλιείας, με τη θέσπιση των πολυετών σχεδίων διαχείρισης της αλιείας, τα οποία σύμφωνα με την ισχύουσα ΚΑΠ θα πρέπει να αντανακλούν τις ιδιαιτερότητες των διαφόρων τύπων αλιείας και των αποθεμάτων. Τα πολυετή σχέδια διαχείρισης θα πρέπει να χαράσσουν το πλαίσιο για τη βιώσιμη εκμετάλλευση των αποθεμάτων, να καθορίζουν σαφή χρονοδιαγράμματα και μηχανισμούς προστασίας έναντι απρόβλεπτων εξελίξεων της κατάστασης των ιχθυαποθεμάτων. 
            
            
               Το 2013 συστάθηκε ειδική διοργανική ομάδα μεταξύ του Ευρωπαϊκού Κοινοβουλίου, του Συμβουλίου και της Ευρωπαϊκής Επιτροπής για τα πολυετή σχέδια προκειμένου να συμφωνηθεί η μελλοντική πορεία για τη διευκόλυνση της ανάπτυξης και της εισαγωγής πολυετών σχεδίων σύμφωνα με τους όρους της Κοινής Αλιευτικής Πολιτικής. Αποφασίστηκε ότι ο στόχος που αντιστοιχεί στον στόχο της ΜΒΑ, θα πρέπει να εκφράζεται ως εύρος τιμών Fmsy που παρέχονται από τους επιστήμονες, και στη συνέχεια θεσπίζονται από τους συννομοθέτες και καθορίζονται στο σχέδιο. Το Συμβούλιο αναμένεται να θεσπίσει μέτρα για τον καθορισμό και την κατανομή των αλιευτικών δυνατοτήτων ετησίως, με βάση επιστημονικές γνωμοδοτήσεις και με σκοπό την επίτευξη των στόχων του σχεδίου
                  2
               .
            
            
               Το πρώτο πολυετές σχέδιο διαχείρισης μετά τη μεταρρύθμιση της ΚΑΠ εγκρίθηκε για την περιοχή της Βαλτικής Θάλασσας. Με τον κανονισμό (ΕΕ) 2016/1139 θεσπίστηκε πολυετές σχέδιο για τα αποθέματα γάδου, ρέγγας και παπαλίνας (σχετικά αποθέματα) στη Βαλτική Θάλασσα (το σχέδιο). Στόχος του σχεδίου είναι να εξασφαλιστεί ότι η εκμετάλλευση των σχετικών αποθεμάτων αποκαθιστά και διατηρεί τους πληθυσμούς των εν λόγω αποθεμάτων πάνω από επίπεδα που μπορούν να αποφέρουν ΜΒΑ. Το σχέδιο θέτει ποσοτικοποιημένους στόχους, ήτοι εύρος θνησιμότητας λόγω αλιείας και σημεία αναφοράς διατήρησης εκπεφρασμένα σε MSY Btrigger και Blim. Οι αριθμητικές τιμές των αναφερόμενων παραμέτρων βασίζονταν στις επιστημονικές γνωμοδοτήσεις του Διεθνούς Συμβουλίου για την Εξερεύνηση των Θαλασσών (ICES) το 2015
                  3
               . Από την επιστημονική αξιολόγηση που διενεργήθηκε το 2017 προκύπτει ότι οι αντίστοιχες τιμές ΜΒΑ για τα αποθέματα της ρέγγας της Βοθνιακής Θάλασσας και της ρέγγας του Βοθνιακού Κόλπου έχουν μεταβληθεί.
            
            
               Το άρθρο 5 παράγραφος 6 του κανονισμού (ΕΕ) 2016/1139 προβλέπει ότι όταν, βάσει επιστημονικών γνωμοδοτήσεων, η Επιτροπή θεωρεί ότι τα σημεία αναφοράς διατήρησης που εκτίθενται στο παράρτημα II του εν λόγω κανονισμού δεν εκφράζουν πλέον σωστά τους σκοπούς του εν λόγω σχεδίου, η Επιτροπή μπορεί να υποβάλλει κατεπείγουσα πρόταση στο Ευρωπαϊκό Κοινοβούλιο και στο Συμβούλιο για την αναθεώρηση των εν λόγω σημείων αναφοράς διατήρησης. 
            
            
               Ως εκ τούτου, η Επιτροπή προτίθεται να προτείνει τροποποίηση του κανονισμού (ΕΕ) 2016/1139 υπό το πρίσμα των πλέον πρόσφατων και βέλτιστων διαθέσιμων επιστημονικών γνωμοδοτήσεων.
            
            
               2.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               Το ICES παρείχε την επιστημονική βάση για την τροποποίηση. Το 2017 το ICES προέβη σε αξιολόγηση των αποθεμάτων της ρέγγας της Βοθνιακής Θάλασσας και του Βοθνιακού Κόλπου
                  4
               . Ένα βασικό ζήτημα που εξέτασαν οι επιστήμονες ήταν η ταυτοποίηση των αποθεμάτων, δηλαδή αν έπρεπε να συνδυαστούν οι δύο περιοχές σε ενιαία μονάδα αξιολόγησης ή να εξακολουθήσουν να αξιολογούνται χωριστά. Αποφασίστηκε ο συνδυασμός των αποθεμάτων με βάση τις ακόλουθες εκτιμήσεις:
            
            
               α) δεν υπάρχουν ισχυρά βιολογικά στοιχεία που να τεκμηριώνουν τον συνδυασμό ή τον διαχωρισμό των αποθεμάτων· 
            
            
               β) τα διαθέσιμα δεδομένα δεν επιτρέπουν αξιόπιστη εκτίμηση για τη ρέγγα του Βοθνιακού Κόλπου και δεν είναι πιθανό ότι στο μέλλον θα υπάρξουν περισσότερα στοιχεία· 
            
            
               γ) δεν υπάρχει φόβος υπερεκμετάλλευσης της μικρότερης συνιστώσας αποθέματος στον Βοθνιακό Κόλπο σε περίπτωση συγχώνευσης με μια μεγαλύτερη συνιστώσα ρέγγας στη Βοθνιακή Θάλασσα.
            
            
               Από την εκτίμηση των νέων τιμών αναφοράς για τη ΜΒΑ που πραγματοποιήθηκε από το ICES μετά τη συγχώνευση των δύο αποθεμάτων, προκύπτει τιμή FMSY 0,21. Από τον υπολογισμό του αντίστοιχου εύρους FMSY προέκυψε τιμή FMSY lower 0,15 και τιμή FMSY upper 0,21. Λόγω της πιθανότητας μείωσης της βιομάζας των αποθεμάτων κάτω των ορίων διαφύλαξης, η τιμή FMSY upper περιορίζεται και ισούται προς την τιμή FMSY point του 0,21. Τα επίπεδα βιομάζας που αντιστοιχούν σε MSY Btrigger και Blim υπολογίστηκαν σε 283 180 και 202 272 τόνους αντιστοίχως. 
            
            
               Δεν διενεργήθηκε ειδική εκτίμηση επιπτώσεων, δεδομένου ότι οι επιπτώσεις της εφαρμογής της έννοιας της μέγιστης βιώσιμης απόδοσης (ΜΒΑ) για τη διαχείριση της αλιείας έχουν ήδη εκτιμηθεί στο πλαίσιο της εκτίμησης επιπτώσεων που συνόδευε τη μεταρρύθμιση της ΚΑΠ. Στο πλαίσιο της εν λόγω εκτίμησης επιπτώσεων
                  5
                είχαν προσδιοριστεί ποσοτικά οι επιπτώσεις της επίτευξης ΜΒΑ. Περαιτέρω εκτίμηση επιπτώσεων δεν θα είχε τίποτε να προσθέσει στις πληροφορίες που είναι ήδη διαθέσιμες από την προηγούμενη εκπονηθείσα εκτίμηση. Οι τροποποιήσεις του ισχύοντος κανονισμού είναι σύμφωνες με το άρθρο 5 παράγραφος 6 αυτού και βασίζονται σε επιστημονική γνωμοδότηση. Είναι σημαντικές για τον καθορισμό ή την επανεξέταση, κατά περίπτωση, των ετήσιων αλιευτικών δυνατοτήτων για τη Βαλτική Θάλασσα και την ορθή λειτουργία της νέας ΚΑΠ.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
            
            
               Σύνοψη της προτεινόμενης δράσης
            
            
               Η κύρια δράση αφορά τη διευκόλυνση της επίτευξης βιώσιμης αλιείας όπως προβλέπεται στο πλαίσιο της μεταρρύθμισης της Κοινής Αλιευτικής Πολιτικής με την προσαρμογή των τιμών της μέγιστης βιώσιμης απόδοσης (ΜΒΑ) βάσει των βέλτιστων διαθέσιμων επιστημονικών γνωμοδοτήσεων.
            
            
               Νομική βάση
            
            
               Άρθρο 43 παράγραφος 2 της Συνθήκης για τη λειτουργία της Ευρωπαϊκής Ένωσης.
            
         
         
            
               Αρχή της επικουρικότητας
            
            
               Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης.
            
            
               Αρχή της αναλογικότητας
            
            
               Η παρούσα πρόταση τροποποιεί μέτρα που ήδη υφίστανται· συνεπώς δεν προκύπτει ζήτημα όσον αφορά την αρχή της αναλογικότητας.
            
            
               Επιλογή του μέσου
            
            
               Προτεινόμενο μέσο: κανονισμός του Ευρωπαϊκού Κοινοβουλίου και του Συμβουλίου. 
            
            
               Άλλα μέσα δεν θα ήταν κατάλληλα για τον εξής λόγο: ένας κανονισμός πρέπει να τροποποιείται με κανονισμό.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ 
            
            
               Το μέτρο αυτό δεν συνεπάγεται πρόσθετες δαπάνες για την Ένωση. 
            
            
               2017/0348 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) 2016/1139 όσον αφορά το εύρος τιμών θνησιμότητας λόγω αλιείας και τα επίπεδα διαφύλαξης για ορισμένα αποθέματα ρέγγας στη Βαλτική Θάλασσα
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  6
               ,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
         
         
            
               (1)Με τον κανονισμό (ΕΕ) 2016/1139 του Ευρωπαϊκού Κοινοβουλίου και του Συμβουλίου
                  7
                θεσπίζεται πολυετές σχέδιο για τα αποθέματα γάδου, ρέγγας και παπαλίνας στη Βαλτική Θάλασσα (το σχέδιο). Σκοπός του σχεδίου είναι να συμβάλει στην επίτευξη των στόχων της κοινής αλιευτικής πολιτικής, και ειδικότερα να διασφαλίσει ότι η εκμετάλλευση των ζώντων θαλάσσιων βιολογικών πόρων αποκαθιστά και διατηρεί τους πληθυσμούς των αλιευόμενων ειδών πάνω από τα επίπεδα που μπορούν να αποφέρουν τη μέγιστη βιώσιμη απόδοση (ΜΒΑ).
            
            
               (2)Το άρθρο 1 του κανονισμού (ΕΕ) 2016/1139 ορίζει τα σχετικά αλιευτικά αποθέματα της Βαλτικής, συμπεριλαμβανομένου του αποθέματος ρέγγας της Βοθνιακής Θάλασσας και του αποθέματος ρέγγας του Βοθνιακού Κόλπου. Προκειμένου να διαφυλαχθεί η πλήρης αναπαραγωγική ικανότητα των εν λόγω αποθεμάτων, τα παραρτήματα I και II του εν λόγω κανονισμού προσδιορίζουν ορισμένα σημεία αναφοράς διατήρησης, συμπεριλαμβανομένου του εύρους θνησιμότητας λόγω αλιείας και των σημείων αναφοράς για την αναπαραγωγική βιομάζα αποθεμάτων. 
            
            
               (3)Με βάση την επιστημονική αξιολόγηση που διενήργησε το Διεθνές Συμβούλιο για την Εξερεύνηση των Θαλασσών (ICES) το 2017, το απόθεμα ρέγγας της Βοθνιακής Θάλασσας και το απόθεμα ρέγγας του Βοθνιακού Κόλπου είναι παρεμφερή. Κατά συνέπεια, το ICES συνδύασε τα δύο αποθέματα σε ένα, άλλαξε τα όρια της σχετικής γεωγραφικής περιοχής κατανομής και επανεκτίμησε το εύρος τιμών θνησιμότητας λόγω αλιείας της ΜΒΑ, καθώς και τα αντίστοιχα σημεία αναφοράς διατήρησης. Αυτό οδήγησε σε ορισμούς αποθεμάτων και αριθμητικές τιμές που διαφέρουν από τα οριζόμενα στο άρθρο 1, παραρτήματα I και II του κανονισμού (ΕΕ) 2016/1139. 
            
            
               (4)Το άρθρο 5 παράγραφος 6 του κανονισμού (ΕΕ) 2016/1139 προβλέπει ότι όταν, βάσει επιστημονικών γνωμοδοτήσεων, η Επιτροπή θεωρεί ότι τα σημεία αναφοράς διατήρησης που εκτίθενται στο παράρτημα II του εν λόγω κανονισμού δεν εκφράζουν πλέον σωστά τους σκοπούς του εν λόγω σχεδίου, η Επιτροπή μπορεί να υποβάλλει κατεπείγουσα πρόταση στο Ευρωπαϊκό Κοινοβούλιο και στο Συμβούλιο για την αναθεώρηση των εν λόγω σημείων αναφοράς διατήρησης. 
            
            
               (5)Είναι σκόπιμο να τροποποιηθούν επειγόντως το άρθρο 1 στοιχεία ε) και στ), καθώς και τα παραρτήματα I και II του κανονισμού (ΕΕ) 2016/1139 προκειμένου να εξασφαλιστεί ο καθορισμός των αλιευτικών δυνατοτήτων για τα σχετικά αποθέματα σύμφωνα με επικαιροποιημένα σημεία αναφοράς διατήρησης.
            
            
               (6)Ο κανονισμός (ΕΕ) 2016/1139 θα πρέπει επομένως να τροποποιηθεί αναλόγως,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
               Τροποποιήσεις στον κανονισμό (ΕΕ) 2016/1139
            
            
               Ο κανονισμός (ΕΕ) 2016/1139 τροποποιείται ως εξής:
            
            
               (1)Το άρθρο 1 παράγραφος 1 τροποποιείται ως ακολούθως:
            
            
               α)το στοιχείο ε) αντικαθίσταται από το ακόλουθο κείμενο:
            
            
               «ε) ρέγγα (Clupea harengus) στις υποδιαιρέσεις ICES 30-31 ((ρέγγα της Βοθνιακής Θάλασσας)·»·
            
            
               β)το στοιχείο στ) απαλείφεται·
            
            
               (2)Στο παράρτημα I, οι καταχωρίσεις για το απόθεμα ρέγγας της Βοθνιακής Θάλασσας και το απόθεμα ρέγγας του Βοθνιακού Κόλπου αντικαθίσταται από την ακόλουθη καταχώριση:
            
            
                     
                        «Ρέγγα του Βοθνιακού Κόλπου
                     
                  
                  
                     
                        0,15-0,21
                     
                  
                  
                     
                        0,21-0,21»
                     
                  
               
               (3) Στο παράρτημα ΙI, οι καταχωρίσεις για το απόθεμα ρέγγας της Βοθνιακής Θάλασσας και το απόθεμα ρέγγας του Βοθνιακού Κόλπου αντικαθίσταται από την ακόλουθη καταχώριση:
            
            
                     
                        «Ρέγγα του Βοθνιακού Κόλπου
                     
                  
                  
                     
                        283 180
                     
                  
                  
                     
                        202 272»
                     
                  
               
               Άρθρο 2
               Έναρξη ισχύος
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη.
            
         
         
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        ΕΕ L 354 της 28.12.2013, σ. 22
               
               
                  
                     (2)
                  
                        Ειδική ομάδα για τα πολυετή σχέδια. Τελική έκθεση Απριλίου 2014 
                  http://www.europarl.europa.eu/meetdocs/2009_2014/documents/pech/dv/taskfor/taskforce.pdf
               
               
                  
                     (3)
                  
                        Ειδικό αίτημα γνωμοδότησης ICES. Γνωμοδότηση ICES 2015, τόμος 6. Αίτημα της ΕΕ προς το ICES σχετικά με την παροχή εύρους τιμών FMSY για επιλεγμένα αποθέματα στη Βόρεια Θάλασσα και τη Βαλτική Θάλασσα
               
               
                  
                     (4)
                  
                        ICES. 2017. Έκθεση Benchmark Workshop on Baltic Stocks (WKBALT), 7–10 Φεβρουαρίου 2017, Κοπεγχάγη, Δανία. ICES CM 2017/ACOM:30. 108 σελ.
               
               
                  
                     (5)
                  
                        SEC(2011) 891 
               
               
                  
                     (6)
                  
                        ΕΕ C της , σ. .
               
               
                  
                     (7)
                  
                        Κανονισμός (ΕΕ) 2016/1139 του Ευρωπαϊκού Κοινοβουλίου και του Συμβουλίου, της 6ης Ιουλίου 2016, για τη θέσπιση πολυετούς σχεδίου για τα αποθέματα γάδου, ρέγγας και παπαλίνας της Βαλτικής θάλασσας και για τις αλιευτικές δραστηριότητες εκμετάλλευσης των εν λόγω αποθεμάτων, για την τροποποίηση του κανονισμού (ΕΚ) αριθ. 2187/2005 του Συμβουλίου και για την κατάργηση του κανονισμού (ΕΚ) αριθ. 1098/2007 του Συμβουλίου (ΕΕ L 191 της 15.7.2016, σ. 1).